VIIENDA KOOSSEISU

OTSUS

Haapsalu,			30. november 2007 nr 170

Loa andmine kokkuleppe sõlmimiseks Haapsalu 
Väikelastekodu varade üleandmiseks linnale 
ning edasiste tegevuste kindlaksmääramiseks

EV Sotsiaalministeerium pöördus 2006. a Haapsalu Linnavalitsuse poole kirjaliku ettepanekuga alustada läbirääkimisi Haapsalu linna, Lääne Maavalitsuse ja Sotsiaalministeeriumi vahel riigile kuuluva Haapsalu Väikelastekodu ületulekuks Haapsalu linnale. Ettepanek tugineb Vabariigi Valitsuse poolt 2005. a heakskiidetud Hoolekande kontseptsioonile ning Vabariigi Valitsuse Ministeeriumidevahelise Komisjoni ja Omavalitsusliitude Koostöökogu delegatsiooni läbirääkimise tulemusena sõlmitud kokkuleppele 2006. aastaks.
Haapsalu Linnavolikogu oma 28.04.2006 otsusega nr 46 andis nõusoleku läbirääkimiste alustamiseks ning tegi linnavalitsusele ülesandeks moodustada töörühm linnapoolsete seisukohtade ettevalmistamiseks ja linna huvide esindamiseks läbirääkimistel. Sama määrusega kohustati linnavalitsust läbirääkimiste lõppedes esitama läbirääkimiste lõpp-protokoll linnavolikogule seisukoha võtmiseks.
Juhindudes kohaliku omavalitsuse korralduse seaduse § 6 lg 1 § 22 lg 1 p 8, Haapsalu põhimääruse § 12 lg 1 p 8 ning arvestades Haapsalu Linnavolikogu 28.04.2006 otsust nr 46 “Läbirääkimiste alustamine Haapsalu Väikelastekodu linnale üleandmiseks” ja läbirääkimiste tulemusi, Haapsalu Linnavolikogu otsustab:

1.	Lubada Haapsalu Linnavalitsusel sõlmida kokkulepe Lääne Maavalitsuse ja EV Sotsiaalministeeriumiga Haapsalu Väikelastekodu ja Palivere Laste- ja Noortekodu varade üleandmise korraldamise ja muude edasiste tegevuste kohta (leping lisatud).

2.	Haapsalu linna nimel volitada kokkulepet allkirjastama linnapea Ingrid Danilov.

3.	Otsus jõustub teatavaks tegemisest.

4.	Otsuse peale võib esitada halduskaebuse Tallinna Halduskohtule halduskohtumenetluse seadustikus ette nähtud korras 30 päeva jooksul otsuse teatavakstegemisest.

Arder Väli
Volikogu esimees

KOKKULEPE

Haapsalu Väikelastekodu ja Palivere Laste ja Noortekodu varade üleandmise korraldamise ja muude edasiste tegevuste kohta

Tallinnas,								……………….. 2007

Eesti Vabariigi Sotsiaalministeerium, registrikood 70001952, asukoht Gonsiori 29, Tallinn, keda põhimääruse alusel esindab kantsler Riho Tapfer,
ja
Lääne Maavalitsus, registrikood 70004301, asukoht Lahe 8, Haapsalu, keda Vabariigi Valitsuse seaduse alusel esindab rahandusosakonna juhataja maavanema ülesannetes Maaja Toompuu,
ja
Haapsalu Linnavalitsus, registrikood 75012802, Posti 34, Haapsalu, keda kohaliku omavalitsuse korralduse seaduse alusel  esindab linnapea Ingrid Danilov,
ja
AS Hoolekandeteenused, registrikood 10399457, Kadaka tee 70A, Tallinn, keda põhimääruse alusel esindab juhatuse esimees Maarja Mändmaa,
edaspidi eraldi või ühiselt nimetatud Pool või Pooled,
eesmärgiga tagada asenduskoduteenuse ja teiste laste hoolekandeteenuste osutamine Lääne maakonnas, leppisid Haapsalu Väikelastekodu ja Palivere Laste- ja Noortekodu varade üleandmise korraldamise ja muude edasiste tegevuste osas kokku alljärgnevas:

1. Haapsalu Linnavalitsus tagab, et hiljemalt 1. jaanuariks 2010. a luuakse Haapsalu Linnavalitsuse hallatav asutus, mis jätkab asenduskoduteenuse ning teiste laste hoolekandeteenuse osutamist eelistatult Lääne maakonna omavalitsustele minimaalselt 48 koha ulatuses vähemalt 15 aastat peale vallas-ja kinnisvara üleandmist linnavalitsusele.

2. Haapsalu Linnavalitsus esitab kooskõlas Vabariigi Valitsuse 01.08.1995 määruse nr 286 „Riigivara võõrandamise korra kinnitamine“ punktiga 12 Lääne Maavalitsusele 30 kalendripäeva jooksul peale punktis 12 toodud informatsiooni saamist taotluse Haapsalu Väikelastekodu kasutuses oleva riigile kuuluva vallas- ja kinnisvara ning rahaliselt hinnatavate õiguste ja kohustuste, mis on vajalikud hoolekandeteenuse osutamiseks kohaliku omavalitsuse asutusena, tasuta võõrandamiseks „Riigivaraseaduse“ § 24 lõike 1 punktis 3 sätestatud otstarbeks (st. vara võõrandamine kohalikule omavalitsusele tervishoiu-, haridus- ja sotsiaalhoolekandeasutustele või omavalitsuse muude funktsioonide täitmiseks).

3. Lääne Maavalitsus algatab Haapsalu Linnavalitsuse taotluse saamisel tema hallatava Haapsalu Väikelastekodu likvideerimise protsessi, koos omapoolse kohustusega lõpetada likvideerimisprotsess hiljemalt nelja kuu jooksul peale likvideerimise otsuse langetamist ja teavitades sellest Sotsiaalministeeriumi, Siseministeeriumi, Haapsalu Linnavalitsust ning isikuid, kellel võib selleks vastavalt õigusaktidele olla õigustatud huvi. Lääne Maavalitsus teeb kõik endast oleneva, et likvideeritud Haapsalu Väikelastekodu vallas- ja kinnisvara antakse tasuta üle Haapsalu Linnavalitsusele.

4. Samaaegselt punktis 3 toodud Haapsalu Väikelastekodu likvideerimise protsessiga algatab Lääne Maavalitsus enda hallatava Palivere Laste- ja Noortekodu likvideerimisprotsessi ning teeb kõik endast oleneva, et likvideeritud Palivere Laste- ja Noortekodu vallas- ja kinnisvara antakse tasuta üle Sotsiaalministeeriumi kaudu AS-le Hoolekandeteenused.

5. Haapsalu Linnavalitsus tagab, et talle üleantud vallas- ja kinnisvara kasutatakse asenduskoduteenuse ja teiste laste hoolekandeteenuse osutamise otstarbel vähemalt 15 aastat peale nimetatud varade vastuvõtmist.

6. Lääne Maavalitsus viib enne Haapsalu Väikelastekodu likvideerimist hiljemalt 2008. aasta lõpuks koostöös Haapsalu Linnavalitsusega läbi asenduskodu struktuuri ümberkorraldamise ning planeerib töötajate koondamiseks tema hallata oleva asenduskodu eelarves selleks vajaminevad rahalised vahendid.

7. Lääne Maavalitsus viib enne Palivere Laste- ja Noortekodu likvideerimist hiljemalt 2008. aasta lõpuks koostöös Haapsalu Linnavalitsuse ja AS Hoolekandeteenused läbi asenduskodu struktuuri ümberkorraldamise ning planeerib töötajate koondamiseks tema hallata oleva asenduskodu eelarves selleks vajaminevad rahalised vahendid.

8. Haapsalu Linnavalitsus kohustub punktis 1 nimetatud loodavasse asutusse tööle võtma „Eesti Vabariigi töölepingu seaduse“ § 6 lõike 1 punktist 2 tulenevalt kõik seni Haapsalu Väikelastekodus ja Palivere Laste- ja Noortekodus tööl olnud töötajad.

9. AS Hoolekandeteenused kohustub tööle võtma „Eesti Vabariigi töölepingu seaduse“ § 6 lõike 1 punktist 2 tulenevalt kõik seni Palivere Laste- ja Noortekodus tööl olnud töötajad.

10. Haapsalu Linnavalitsus taotleb Keskkonnaministeeriumilt enda omandisse Haapsalu Väikelastekodu uute peremajade ehitamiseks Haapsalu linnas järgmised kinnistud:

1) Kuuse 32a asuv katastriüksus (riigivara registri registreerimisnumber 01025421) katastritunnusega 18301:015:0033, pindalaga 1561 m2, kinnistusraamatu registriosa number 2238532
2) Kuuse 32b asuv katastriüksus (riigivara registri registreerimisnumber 01025422) katastritunnusega 18301:015:0034, pindalaga 1470 m2, kinnistusraamatu registriosa number 2238632
3) Kuuse 32c asuv katastriüksus (riigivara registri registreerimisnumber 01025423) katastritunnusega 18301:015:0035, pindalaga 1475 m2, kinnistusraamatu registriosa number 2238732.

11. Haapsalu Linnavalitsus tellib ja finantseerib omalt poolt viis peremaja ehituse ettevalmistamiseks vajaliku detailplaneeringu koostamist ning osutab vajadusel seoses ehitustööde ettevalmistamisega Sotsiaalministeeriumile igakülgset abi. Sotsiaalministeerium annab Haapsalu Linnavalitsusele viis peremaja detailplaneeringu kehtestamiseks vajaliku sisendi hiljemalt 20 tööpäeva jooksul peale nende vastavasisulist pöördumist.

12. Sotsiaalministeerium katab viie peremaja ehitamise ja sisustamise „Elukeskkonna arendamise rakenduskava“ prioriteetse suuna „Tervishoiu ja hoolekande infrastruktuuri arendamine“ raames riigieelarvest ning viib läbi viie peremaja ehitustööde ettevalmistamise (v.a punktis 10 toodud tegevused) ja teostamisega seotud toimingud ning garanteerib selle, et peale valminud hoonetele kasutusloa saamist antakse hooned koheselt üle Lääne Maavalitsusele, kes teavitab sellest 10 kalendripäeva jooksul Haapsalu Linnavalitsust.

13. Sotsiaalministeerium osutab vajadusel kokkuleppe teistele Pooltele Haapsalu Väikelastekodu ja Palivere Laste- ja Noortekodu varade üleandmise, asutuse likvideerimise ja teenuste osutamise jätkamise protsessis igakülgset abi.

14. Pooled võtavad kohustuse täita antud kokkuleppes ja selle (Lisas 1) kokkulepitut ning lahendada Lastekodu üleandmisega tekkinud erimeelsused omavahel läbirääkimiste teel.

15. Kokkuleppe tekst on koostatud neljas võrdset juriidilist jõudu omavas eksemplaris, millest üks jääb igale Poolele.

Sotsiaalministeerium	Lääne Maavalitsus	Haapsalu Linnavalitsus	AS Hoolekandeteenused	

Riho Tapfer	Maaja Toompuu	Ingrid Danilov	Maarja Mändmaa	

SELETUSKIRI
Eelnõule „Loa andmine kokkuleppe sõlmimiseks Haapsalu Väikelastekodu varade üleandmiseks linnale ning edasiste tegevuste kindlaksmääramiseks“

Vabariigi Valitsuse poolt 2005. a heakskiidetud hoolekande kontseptsiooni kohaselt on eakate ja laste hoolekanne kogu ulatuses kohaliku omavalitsuse korraldada ning tööealiste inimeste hoolekanne, kus põhiliselt vajatakse abi töö leidmiseks, riigi korraldada. Hoolekande kontseptsiooni väljatöötamisel osalesid ka omavalitsuste esindajad ning kontseptsioonis toodud põhimõtteid aktsepteerisid vabariiklikud omavalitsuste liidud. Hoolekande kontseptsioonis esitatud põhimõtetele hakkab tuginema uus koostatav sotsiaalhoolekande seadus.

Hoolekande kontseptsiooni nimetatud põhimõttest tulenevalt on olnud laste hoolekandeteenuste korraldamine ja laste asendushoolduse funktsiooni üleandmine kohalikule omavalitsusele ka omavalitsusliitude koostöökogu delegatsiooni ja ministeeriumide vahelise komisjoni viimaste aastate läbirääkimiste teema. Kokkuleppe kohaselt teevad sotsiaalministeerium ja kohalike omavalitsuste liidud koostööd, et anda laste riikliku hoolekande korraldamine ning finantseerimine üle kohalikele omavalitsustele hoolekande kontseptsioonis sätestatud põhimõtetel, s.h antakse üle ka riigi omanduses olevate laste hoolekandeasutuste varad. Kokku planeeritakse anda kohalikele omavalitsusüksustele üle 15 lastekodu üle Eesti.

Eelpooltoodud põhjusest tulenevalt pöörduski EV Sotsiaalministeerium oma kirjaga nr 15.8-3/924 02. märtsist 2006 Haapsalu Linnavalitsuse poole ning tegi ettepaneku alustada kolmepoolseid läbirääkimisi Haapsalu Linnavalitsuse, Lääne Maavalitsuse ja Sotsiaalministeeriumi vahel Haapsalu Väikelastekodu üleandmiseks Haapsalu linnale.

Haapsalu Linnavolikogu oma 28. aprilli 2006.a. otsusega nr 46 andis nõusoleku läbirääkimiste alustamiseks ning tegi linnavalitsusele ülesandeks moodustada töörühm linna poolsete seisukohtade ettevalmistamiseks ja linna huvide esindamiseks läbirääkimistel. Sama määrusega kohustati linnavalitsust läbirääkimiste lõppedes esitama läbirääkimiste lõpp-protokoll linnavolikogule seisukoha võtmiseks. 

Tänaseks on läbirääkimiste protsess lõppenud ja valminud on neljapoolse kokkuleppe tekst. Kokkuleppe osapooled on EV Sotsiaalministeerium, Lääne Maavalitsus, Haapsalu Linnavalitsus ja AS Eesti Hoolekandeteenused.

Kokkuleppe kohaselt ehitab sotsiaalministeerium 2009. a Haapsalusse Kuuse ja Kastani tänava piirkonda viis uut peremaja Haapsalu Väikelastekodu ja Palivere Laste- ja noortekodu vanemliku hoolitsuseta lastele ja annab need üle Lääne Maavalitsusele tähtajaks 31. detsember 2009. Majade valmides taotleb linn nii uue viie peremaja kui olemasoleva lastekoduhoone ja muude varade tasuta võõrandamist. Lisaks peab linn asutama 2009. a lõpuks uue hallatava asutuse, mis jätkab laste asenduskodu teenuse osutamist 48 Lääne maakonna lapsele järgneva 15. aasta jooksul.

Ehituse eelnedes on linna poolseteks kohustusteks Kuuse tn 32a, Kuuse tn 32b ja Kuuse tn 32c kinnistute taotlemine munitsipaalomandisse, samuti kogu ehituse alale detailplaneeringu tellimine ja selle koostamise finantseerimine.

Haapsalu Väikelastekodu ületulekul linnale säilib seadusandlusest tulenevalt riiklik finantseerimine orbudele ja vanema hoolitsuseta lastele, keda täna on Haapsalu Väikelastekodus 28 ja Palivere Laste- ja noortekodus 18. Vastavalt sotsiaalministeeriumi ja omavalitsusliitude vahel saavutatud kokkuleppele säilib osaline riiklik finantseerimine viie aasta jooksul ka kodus elavatele, kuid väikelastekodus viibivatele lastele. Viie aasta möödudes rahastatakse kodudes kasvavatele puuetega lastele osutatavat teenust kohalike omavalitsuste ja vanemate vahenditest.

Linnavalitsus teeb ettepaneku eelnõu otsusena vastu võtta.

Ingrid Danilov, linnapea